La secretària tècnica relaciona la reclamació que ha tingut entrada des del Ple que va tenir lloc el passat 18 de juny, que es la que correspon al número 284/2020 i dona compte al Ple de les actuacions realitzades de conformitat amb la valoració de l'admissió que s'ha dut a terme.
La Proposta de resolució, elaborada pel senyor Josep Mir, de finalització de la Reclamació 808/2019 per acord de mediació, interposada contra la Direcció General d'Atenció a la Infància i a l'Adolescència del Departament de Treball, Afers Socials i Famílies de la Generalitat de Catalunya i relativa a l'accés a informació sobre els centres d'acollida de menors, recull el contingut de l'acord de mediació assolit per les parts que s'adjunta al text de la resolució, que permet la finalització del procediment.
La Proposta de resolució de finalització de la Reclamació 830/2019 per acord de mediació, de la qual n'és el ponent el senyor Josep Mir, interposada contra la Direcció General d'Atenció a la Infància i a l'Adolescència del Departament de Treball, Afers Socials i Famílies de la Generalitat de Catalunya, en el marc de la qual es reclama l'accés a informació sobre els contractes públics i el nombre d'usuaris de centres de menors, recull el contingut de l'acord de mediació assolit per les parts que consta adjunt al text de la resolució, en el qual no s'aprecia cap element contrari a l'ordenament jurídic i permet per tant la finalització del procediment de reclamació.
La Proposta de resolució de finalització d'estimació parcial de la Reclamació 35/2020, de la qual n'és el ponent el senyor Josep Mir, interposada contra l'Ajuntament de Barcelona en el marc de la qual es reclama dades relatives a una petició de servei a la Guàrdia Urbana, recull la fonamentació del sentit estimatori parcial de la reclamació, atès que la persona reclamant reclama informació sobre els registres dels serveis prestats per la Guàrdia Urbana, dels efectius desplegats en un Districte singular en una data determinada, la identitat de les persones que haurien atès una determinada queixa i fins i tot de la gravació de la conversa mantinguda per aquest motiu, i la Proposta reconeix el dret d'accés a la identificació de personal que fa funcions de seguretat però mitjançant el seu número TIP i preveu l'accés a les gravacions un cop dut a terme el tràmit de trasllat a la tercera persona afectada i valorades les al·legacions que formuli, si és el cas.
La Proposta de resolució de finalització d'estimació de la Reclamació 172/2020, de la qual n'és el ponent el senyor Josep Mir, interposada contra el Departament d'Educació en el marc de la qual es reclama accés a l'expedient d'una beca escolar, exposa que correspon finalitzar per desistiment presumpte de la persona reclamant, atès que no ha esmenat la documentació aportada a la reclamació presentada.
La Proposta de resolució de finalització de la Reclamació 182/2020 per pèrdua d'objecte, de la qual n'és el ponent el senyor Josep Mir, interposada contra l'Ajuntament de Barcelona, en el marc de la qual es reclama informació sobre les reunions celebrades d'una regidora amb associacions, recull els aspectes més destacats de la tramitació d'aquest procediment que posen de manifest que l'Administració reclamada ha facilitat a la persona reclamant la informació sol·licitada, en el marc d'aquest procediment, de manera que s'ha produït la satisfacció extemporània de la sol·licitud d'informació de la que deriva la Reclamació i comporta la pèrdua d'objecte d'aquesta, ja que s'han esvaït els motius de discrepància jurídica que la justificaven.
Aquesta Proposta coincideix amb les que són objecte dels dos següents punts de l'ordre del dia, relatives a la Reclamació 183/2020 i 184/2020, plantejades entre les mateixes parts reclamant i reclamada, i durant la tramitació de totes elles l'Ajuntament de Barcelona ha donat resposta i facilitat la informació disponible respecte les sol·licituds d'informació que li havien estat adreçades, totes elles sobre el nombre de reunions, la durada, les actes si han estat elevades, amb associacions de tres titulars de Regidories del Consistori.
És objecte d'anàlisi en el punt anterior de l'ordre del dia, el punt cinquè.
És objecte d'anàlisi en el punt cinquè de l'ordre del dia.
La Proposta de resolució de finalització de la Reclamació 228/2020 per desestimació, de la qual n'és la ponent la senyora Elisabet Samarra, interposada contra l'Ajuntament de l'Aldea, en el marc de la qual es reclama expedients relatius a les futures reunions de la Junta de Govern Local fins al final de la legislatura per part d'una persona que té la condició d'electe, recull la fonamentació del sentit desestimatori de la reclamació, que es motiva en què malgrat que la legislació de règim local garanteix el dret de la persona reclamant a accedir a la informació reclamada, els termes en què es planteja no permet la seva empara mitjançant el procediment de reclamació davant la GAIP ja que és una petició d'accés a informació de futur.
El senyor Josep Mir formula una esmena al text de la Proposta que la ponent introduirà a la resolució definitiva.
La Proposta de resolució de finalització de la Reclamació 231/2020 per pèrdua d'objecte, de la qual n'és el ponent el senyor Josep Mir, interposada contra l'Ajuntament Deltebre en el marc de la qual es reclama informació sobre els ingressos recaptats amb la venda d'entrades a festes amb animals, concretament espectacles amb bous, recull els aspectes més destacats de la tramitació d'aquesta reclamació que finalitza per pèrdua sobrevinguda del seu objecte, atès que l'Ajuntament ha facilitat a la persona reclamant la informació sol·licitada, en el marc d'aquest procediment i per tant, la discrepància jurídica que es plantejava amb la reclamació s'ha esvaït.
La Proposta de resolució de finalització per inadmissió de la Reclamació 235/2020, de la qual n'és el ponent el senyor Josep Mir, interposada contra l'Ajuntament de Santpedor, en el marc de la qual es reclama informació detallada en relació amb el pressupost que es recapta per la venda d'entrades en les festes populars a les que s'utilitzen animals durant l'any 2019, recull la fonamentació de la inadmissibilitat de la reclamació, atès que l'Ajuntament en el seu informe ha posat de manifest no haver rebut cap sol·licitud d'informació de la persona reclamant, ni pels mitjans establerts per la legislació de procediment administratiu, ni per correu electrònic, de manera que no es pot admetre a tràmit la reclamació que és una via de revisió si no s'ha acreditat la presentació d'una sol·licitud d'informació prèvia i per tant, la reclamació ha de ser inadmesa.
La senyora Elisabet Samarra formula una esmena al text de la Proposta que el ponent introduirà a la resolució final.
La Proposta de resolució d'inadmissió de la Reclamació 238/2020, elaborada pel senyor Josep Mir i interposada contra l'Ajuntament de l'Ampolla, en el marc de la qual es demana informació sobre el pressupost per als espectacles amb bous, recull la motivació de la inadmissió d'aquesta reclamació, fonamentada en que la sol·licitud d'informació pública de la que deriva aquesta Reclamació va ser satisfeta dins del termini d'un mes establert legalment i abans de la presentació de la Reclamació, de manera que les pretensions jurídiques que pot invocar que seria la satisfacció de la sol·licitud d'informació ja van ser ateses.
La Proposta de resolució d'inadmissió de la Reclamació 239/2020, elaborada pel senyor Josep Mir i interposada contra l'Ajuntament de Godall, en el marc de la qual es demana informació sobre el pressupost per als espectacles amb bous del municipi, recull la motivació de la inadmissió d'aquesta reclamació, atès l'informe municipal aportat a aquest procediment posa de manifest que la sol·licitud de la qual deriva la Reclamació no va ser presentada a l'Ajuntament reclamat amb els requisits formals exigibles jurídicament per tal que pugui iniciar un procediment d'accés a la informació pública i per tant, la reclamació no té objecte.
La Proposta de resolució d'inadmissió de la Reclamació 259/2020, elaborada pel senyor Josep Mir i interposada contra l'Ajuntament d'Alfara de Carles, en el marc de la qual es demana informació sobre els ingressos recaptats per venda d'entrades a festes amb animals, recull la motivació de la inadmissió d'aquesta reclamació, atès que la sol·licitud d'informació pública de la qual deriva la Reclamació va ser satisfeta dins del determini d'un mes establert legalment, abans de la presentació de la Reclamació, i per tant, aquesta està mancada d'objecte atès que la sol·licitud d'informació ja va ser atesa.
La Proposta de resolució d'inadmissió de la Reclamació 260/2020, elaborada pel senyor Josep Mir i interposada contra l'Ajuntament de Paüls, en el marc de la qual no es demana informació sobre els ingressos recaptats per la venda d'entrades a festes amb animals, recull la motivació de la inadmissió d'aquesta reclamació per manca d'objecte, atès que la sol·licitud d'informació pública adreçada per la persona reclamant ja va ser resposta per l'Ajuntament de Paüls de manera que no hi ha una decisió administrativa que hagi de ser revisada sinó que la pretensió de la part reclamant va ser degudament resolta per l'administració.
La Proposta de resolució de finalització de la Reclamació 263/2020 per pèrdua d'objecte, de la qual n'és el ponent el senyor Josep Mir, interposada contra l'Ajuntament de La Galera en el marc de la qual es reclama informació sobre els ingressos recaptats per la venda d'entrades a festes amb animals, recull els aspectes més destacats de la tramitació d'aquesta reclamació que finalitza per pèrdua sobrevinguda del seu objecte atès que els antecedents posen de manifest que l'Administració reclamada ha facilitat a la persona reclamant la informació sol·licitada, en el marc d'aquest procediment.
La Proposta de resolució d'inadmissió de la Reclamació 265/2020, elaborada pel senyor Josep Mir i interposada contra l'Ajuntament del Morell, en el marc de la qual es demana pressupost per als espectacles amb bous, en concret correbous, recull la motivació de la inadmissió d'aquesta reclamació, atès que la informació sol·licitada per correu electrònic va ser contestada també per aquest mitjà per part de l'Ajuntament abans de la interposició d'aquesta Reclamació, de manera que la pretensió ja havia estat degudament resolta, sens perjudici que en el marc d'aquest procediment de reclamació l'Ajuntament hagi emès expressament una certificació del contingut facilitat amb anterioritat.
La Proposta de resolució d'inadmissió de la Reclamació 269/2020, elaborada pel senyor Josep Mir i interposada contra l'Ajuntament de Corbera d'Ebre, en el marc de la qual es demana informació sobre els ingressos recaptats per la venda d'entrades a festes amb bous, recull la motivació de la inadmissió d'aquesta reclamació, atès que la sol·licitud ja havia estat contestada i facilitada amb anterioritat a la presentació de la reclamació, de manera que no hi ha una pretensió que hagi estat desatesa i que pugui ser l'objecte de la Reclamació.
La Proposta de resolució d'inadmissió de la Reclamació 283/2020, elaborada pel senyor Josep Mir i interposada contra l'Ajuntament de Reus, en el marc de la qual es formula una consulta sobre aparcaments reservats, recull la motivació de la inadmissió d'aquesta reclamació, atès que no té per objecte el dret d'accés sinó que formula una consulta i una queixa sobre la reserva de places d'aparcament, pretensió que no té empara en exercici del dret d'accés a la informació pública.